Forslag til Rådets forordning (EF) om fastlæggelse af en særlig ramme for bistand til traditionelle AVS-bananleverandører (98/C 108/16) KOM(1998) 5 endelig udg. - 98/0014(SYN)

(Forelagt af Kommissionen den 17. februar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 W,

under henvisning til forslag fra Kommissionen,

i henhold til fremgangsmåden i artikel 189 C i traktaten om oprettelse af Det Europæiske Fællesskab, og

ud fra følgende betragtninger:

Ifølge fjerde AVS-EF-konvention skal ingen AVS-stat med hensyn til sin udførsel af bananer til Fællesskabets markeder stilles ringere end tidligere eller i øjeblikket for så vidt angår den pågældende stats adgang til de traditionelle markeder og dens fordele på disse markeder,

den fælles markedsordning for bananer, der er fastlagt ved forordning (EØF) nr. 404/93, senest ændret ved forordning (EF) nr. 3290/94, fastsætter rammer for videreførelse på Fællesskabets marked af de fordele, de traditionelle AVS-leverandører tidligere har nydt;

den ordning for samhandelen med tredjelande, der er fastlagt i nævnte forordnings afsnit IV, skulle tillade, at bananer produceret af de AVS-stater, der er traditionelle leverandører til Fællesskabet, afsættes på Fællesskabets marked og giver producenterne en passende indkomst i overensstemmelse med Fællesskabets ovennævnte forpligtelser,

denne samhandelsordning er blevet ændret ved forordning (EF) nr. . . ./98;

disse ændringer har ændret markedsvilkårene for de traditionelle AVS-leverandører betydeligt;

de traditionelle AVS-leverandører vil skulle yde en særlig indsats for at tilpasse sig til disse nye markedsvilkår, således at det bliver muligt at opretholde tilstedeværelsen på Fællesskabets marked og bevare de traditionelle AVS-leverancers levedygtighed;

der bør derfor ud over den i fjerde AVS-EF-konvention omhandlede faglige og finansielle bistand ydes en faglig og finansiel bistand til de traditionelle AVS-leverandører med henblik på tilpasning til de nye markedsvilkår og især forbedring af konkurrenceevnen og samtidig fremme af miljøvenlige produktions- og afsætningsmetoder for bananer,

denne bistand bør stå i forhold til den særlige indsats, der er nødvendig som følge af de nye markedsvilkår, og der bør fastlægges objektive kriterier til bestemmelse af dens omfang;

for at sikre, at denne bistand bliver hensigtsmæssig i forhold til de tilstræbte mål, bør den være midlertidig og udfases gradvis og gnidningsløst;

for at lette gennemførelsen af disse bestemmelser bør der fastlægges en procedure, der indebærer et snævert samarbejde mellem medlemsstaterne og Kommissionen -

UDSTEDT FØLGENDE FORORDNING:

Artikel 1

1. Der fastlægges en særlig ramme for faglig og finansiel bistand for at hjælpe de traditionelle AVS-bananleverandører med at tilpasse sig til de nye markedsvilkår efter de ændringer, der er indført i den fælles markedsordning for bananer ved forordning (EF) nr. . . ./98.

2. Denne særlige ramme anvendes for en periode på højst ti år fra den 1. januar 1999.

Artikel 2

I denne forordning forstås ved:

- »traditionelle AVS-leverandører«: de AVS-stater, der er anført i listen i bilaget

- »bananer«: friske eller tørrede bananer henhørende under KN-kode 0803 00 19.

Artikel 3

1. Traditionelle AVS-leverandører er berettigede til faglig og finansiel bistand.

2. Der ydes faglig og finansiel bistand for at bidrage til gennemførelse af programmer i banansektoren, der tager sigte på at forbedre konkurrenceevnen, særlig ved:

- forøgelse af produktiviteten under hensyntagen til miljøet

- forbedring af kvaliteten

- tilpasning af produktions-, distributions- eller afsætningsmetoder med henblik på opfyldelse af de kvalitetsnormer, der er omhandlet i artikel 2 i forordning (EØF) nr. 404/93

- oprettelse af producentorganisationer, der har til formål at forbedre deres produkters afsætning og konkurrenceevne, og udvikling af ordninger til certificering af miljøvenlige produktionsmetoder

- udvikling af en produktions- og/eller afsætningsstrategi, der tager sigte på at opfylde markedskravene i Fællesskabet på baggrund af den fælles markedsordning for bananer

- bistand til træning, markedsinformation, udvikling af miljøvenlige produktionsmetoder, forbedring af distributionsinfrastrukturen og forbedring af handelsmæssige og finansielle tjenesteydelser til bananproducenter.

Artikel 4

Kommissionen træffer afgørelse om de i artikel 3 omhandlede programmers støtteberettigelse efter samråd med de berørte traditionelle AVS-leverandører. Den tager også hensyn til det påtænkte programs overensstemmelse med den pågældende AVS-stats generelle udviklingsmål og dets virkninger for det regionale samarbejde med andre bananproducenter, især fællesskabsproducenter.

Artikel 5

1. Inden for det samlede beløb, der er til rådighed for et givet år, fastsætter Kommissionen det maksimalbeløb, der er til rådighed for hver traditionel AVS-leverandør til finansiering af de i artikel 3, stk. 2, omhandlede programmer, under hensyntagen til konkurrenceevnen og bananproduktionens betydning for det pågældende lands økonomi.

2. For at sikre, at den faglige og finansielle bistand bliver hensigtsmæssig i forhold til de tilstræbte mål, anvendes der, hvor det er hensigtsmæssigt, fra år 2004 en reduktionskoefficient på indtil 15 % på størrelsen af den bistand, der er stillet til rådighed for en individuel traditionel AVS-leverandør i det foregående år, såfremt der ikke kan konstateres en tilstrækkelig forøgelse af konkurrenceevnen.

Artikel 6

Den finansielle støtte, der ydes i henhold til denne forordning, ydes ud over de midler, der måtte blive stillet til rådighed for traditionelle AVS-leverandører i medfør af fjerde AVS-EF-konvention.

Artikel 7

1. Kommissionen fastsætter gennemførelsesbestemmelser til forordningen.

2. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

3. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til det pågældende spørgsmåls hastende karakter. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemningen i udvalget tildeles de stemmer, der afgives af repræsentanterne for medlemsstaterne, den vægt, som er fastlagt i nævnte artikel. Formanden deltager ikke i afstemningen.

4. Kommissionen vedtager de påtænkte foranstaltninger, når de er i overensstemmelse med udvalgets udtalelse.

5. Er de påtænkte foranstaltninger ikke i overensstemmelse med udvalgets udtalelse, eller hvis der ikke er afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

6. Har Rådet ikke truffet nogen afgørelse efter udløbet af en frist på tre måneder regnet fra forslagets forelæggelse, vedtages de foreslåede foranstaltninger af Kommissionen.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

BILAG

(Liste omhandlet i artikel 2, stk. 1)

Traditionelle AVS-bananleverandører

Belize

Cameroun

Kap Verde

Côte d'Ivoire

Dominica

Grenada

Jamaica

Madagaskar

Saint Lucia

Saint Vincent og Grenadinerne

Somalia

Surinam